Nuwe kwellinge vir Rassie Erasmus | Netwerk24
Nuwe kwellinge vir Rassie Erasmus
Deur Hendrik Cronjé 07 Oktober 2018 00:00
Die Springbokke se diepte op skrumskakel en heelagter sal volgende maand vir die eerste keer in die Rassie Erasmus-era getoets word.
Soos sake tans staan, sal Suid-Afrika minstens in twee van die toetse teen Engeland (3 November, Twickenham), Frankryk (10 November, Stade de France), Skotland (17 November, Murrayfield) en Wallis (24 November, Principality-stadion) sonder Willie le Roux moet klaarkom.
Boonop is Faf de Klerk volgens Steve Diamond, die afrigter van sy Engelse klubspan, Sale Sharks, vir geen van November se Bok-toetse in Europa beskikbaar nie.
En onsekerheid bestaan nog oor die beskikbaarheid van Cheslin Kolbe (Toulouse), Vincent Koch (Saracens) en Francois Louw (Bath).
Maar Duane Vermeulen is weer verkiesbaar nadat hy die Rugbykampioenskap weens sy Japanse klubverpligtinge by Kubota Spears misgeloop het.
Die Bokke mag volgens die Engelse Premierliga se regulasies nie Le Roux, De Klerk, Louw of Koch vir die Engelse toets oorweeg nie. Die kragmeting val nie binne Wêreldrugby se toetsgleuf nie.
Bath is verlede jaar met sowat R1 miljoen deur die Engelse Premierliga beboet nadat hy Tau­lupe Faletau vrygestel het om Wallis teen die Bokke te verteenwoordig.
Danksy 'n vergunning deur sy Engelse klubspan, Wasps, kon Le Roux gister in sy 50ste toets op Loftus Versfeld speel. Hy was aanvanklik veronderstel om die afgelope twee toetse teen die Wallabies en All Blacks mis te loop.
Om vrede met sy afrigter, Dai Young, by sy Engelse klubspan te bewaar, moet hy nou egter op ­
4 en 17 November vir Wasps in tuis- en wegwedstryde teen ­
Northampton Saints speel.
Dit beteken hy sal die toetse op Twickenham en Murrayfield misloop tensy Erasmus voor dan 'n nuwe ooreenkoms met Young beklink.
Le Roux is Erasmus se eerstekeuse-heelagter en 'n speler wat hy nie vervang tensy dit noodgedwonge is nie.
Tot voor sy skouerbesering was Warrick Gelant die Bok-afrigter se tweedekeuse-heelagter. Hy het op die bank in die toets teen Wallis én die eerste twee toetse teen die Engelse gesit. Hy was daarna in die beginspan vir die derde toets teen Engeland op Nuweland.
In sy afwesigheid het Erasmus gedreig om Damian Willemse daar kans te gee, maar die wedstrydsituasies het dit nooit volgens die Bok-afrigter toegelaat nie. Erasmus het tydens sy span se toer na Australasië gesê hy oorweeg Kolbe ook as 'n heelagter. Erasmus kan 'n oorsese speler soos Frans Steyn van Montpellier as heelagter oorweeg as Kolbe ook deur Toulouse teruggehou word.
Erasmus se planne op skrumskakel vir November se toetse sal ook groot belangstelling ontlok aangesien De Klerk nog 'n speler is wat sy afrigter vir die volle duur van 'n toets op die veld wil hê.
Diamond het aan van die plaaslike media gesê sy blondekop-skrumskakel sal hom nie in November by die Bokke aansluit nie. Volgens hom was die ooreenkoms dat De Klerk in die Rugbykampioenskap speel. In ruil is De Klerk in November vir Sale Sharks beskikbaar.
'n Mens kan aanvaar dat Erasmus weer 'n gesprek met Diamond sal hê, maar daar word getwyfel of dit hierdie keer 'n positiewe uitkoms sal hê.
Daar is tot dusver geen duidelikheid oor wie Erasmus as De Klerk se adjudant beskou nie.
Embrose Papier, Ivan van Zyl en Ross Cronjé is al om die beurt kans gegee. Maar 'n mens kry die idee dat die Bok-afrigter nog twyfel oor wie sy nommertwee-skrumskakel met die oog op volgende jaar se Wêreldbeker-toernooi is.
Die onsekerheid kan Erasmus selfs laat besluit om na oorsese skrumskakels, soos Cobus Reinach (Northampton Saints) of Piet van Zyl (Stade Français), te kyk as hy nie daarin slaag om ­Diamond se arm te draai nie.